TØNSBERG: Nylig holdt organisasjonene «Folkets strålevern» og «Foreningen for el-overfølsomme» (FELO) møte på Slottsfjellet i Tønsberg.

De representerer medlemmer som hevder de får «brennende» hender og føtter, hodepine, hovent ansikt og andre symptomer når de eksponeres for elektromagnetiske felt (EMF).

En av de frammøtte er Jeanette Stamper. Hun sier at hun reagerer på blant annet trådløse nettverk.

LES OGSÅ: Odd-Erik blir syk av elektrisitet

Strålesikker maling

– Da jeg farget håret mye for sju år siden, fikk jeg brennende føtter. Så ble jeg diagnostisert med kjemisk miljøintoleranse. Etter hvert utviklet jeg el-overfølsomhet, sier hun.

Jeanette har kvittet seg med den trådløse routeren og foretrekker hustelefon med kabel.

– Jeg bor i borettslag der naboen har en trådløs router i rommet bak soveromsveggen. Derfor har vi skjermet veggen med spesialmaling for å stoppe strålingen, sier hun.

Stamper sier overfølsomheten går ut over det daglige livet, og har med seg en måler i veska som registrerer strålingen der hun er.

– Jeg kan ikke handle på Meny lenger, for der har de trådløst nettverk i selve butikken. Hvis jeg oppholder meg på et sted med mye stråling over lengre tid, brenner det i hodet og jeg blir svimmel, sier hun.

– Kan ikke kjenne EMF på kroppen

Fysiker Andreas Wahl fra Tønsberg er nylig ferdig med innspillingen av «Folkeopplysningen» som vises på NRK i september. Der har han sett nærmere på el-overfølsomhet.

– Det er ingen tvil om at de som opplever dette har store plager. Men i vitenskapelige forsøk har ingen som kaller seg «el-overfølsomme» klart å kjenne elektromagnetiske felt.

– De kan ikke vite om en router eller mobiltelefon som ligger i en boks er av eller på, når de ikke kan se den. De kan bli dårlige i begge tilfellene, sier Wahl.

LES OGSÅ: Strålingsskremsler på tynt grunnlag

Reagerer forskjellig

Ifølge Foreningen for el-overfølsomme skal det være individuelle forskjeller på hvordan man reagerer på ulike strålekilder.

Odd-Erik Helgesen er leder for FELO i Vestfold/Telemark, og innledet møtet med å fortelle om sine opplevelser som overfølsom for høy- og lavfrekvente felt.

– Noen reagerer med en gang på eksponeringen, mens andre får ikke ettervirkninger før senere når de skal roe seg ned. Jeg reagerer mest på PC-er, enkelte mobiler, ikke-jordede elektriske apparater og jordfeil, sier han.

Helgesen forteller at han merket positiv forskjell på formen ved å tilbringe tid på en hytte uten strøm, og ved å sove i en campingvogn i hagen for å unngå stråling fra naboen.

Nå har han tilpasset det elektriske anlegget i huset til å avgi så lite stråling som mulig. Det har hjulpet på formen.

Syk tross god form

– Formen ble også bedre da jeg gikk over til økologisk mat som skaper mindre syre i kroppen. Det kokte i hodet da jeg var i nærheten av elektrisitet etter å ha spist hvetemel og sukkerholdige ting. Da jeg sluttet med det, og spiste mer salt og inntok bikarbonat, som jeg mener er et gjennombrudd, roet spenningen i kroppen seg ned.

Tross el-overfølsomheten, fikk han satt opp en tilpasset PC på hytta hvor han har dokumentert hvordan formen påvirkes av kosthold og stråling. Teksten samlet han i et kompendium.

– Dessverre er det veldig få som tror på det som står der, sier han til de frammøtte.

– Hvordan er du sikker på at plagene skyldes el-overfølsomhet og ikke stress eller angst?

– Sterke elektromagnetiske felt stresser huden. Strålene vil inn i kroppen, og når kroppen stresser, lages det syre og avfallsstoffer som du ikke får ut av ut av kroppen. Da leder man strøm, sier Helgesen.

I fjor sto han fram i Tønsbergs Blad og der han etterlyste mennesker i samme situasjon.

– EMF er ikke årsaken til helseplager

Medlemmene i de to organisasjonene er sikre på plagene deres skyldes el-overfølsomhet.

Likevel har Helse- og omsorgsdepartementet, Samferdselsdepartementet og Nasjonalt folkehelseinstitutt konkludert annerledes.

I 2010 kartla Post- og teletilsynet og Statens strålevern eksponeringen for EMF i folks daglige omgivelser.

To år senere satte departementene og Folkehelseinstituttet sammen en ekspertgruppe for å samle kunnskap om hvordan helsen påvirkes av eksponering for elektromagnetiske felt.

Rapporten ble klar i 2012, hvor ekspertgruppen konkluderte basert på flere vitenskapelige studier at elektromagnetiske felt ikke er årsak til helseplager.

Derfor er det ikke gjort noen tiltak for å redusere strålingen ved å for eksempel endre grenseverdiene i Norge.